钦定古今图书集成/明伦汇编/官常典/第478卷 > 李韶
## 钦定古今图书集成/明伦汇编/官常典/第478卷 > 李韶

按《魏书李宝传》：宝子承。承长子韶，字元伯，学涉有器
量，与弟彦虔、蕤并为高祖赐名焉。韶又为季父冲所
知重，延兴中，补中书学生，袭爵姑臧侯，除仪曹令。时
修改车服及羽仪制度，皆令韶典焉。迁给事黄门侍郎，后例降侯为伯，兼大鸿胪卿，黄门如故。高祖将创
迁都之计，诏引侍臣，访以古事。韶对：“洛阳九鼎旧所，
七百攸基，地则土中，实均朝贡，惟王建国，莫尚于此。”
高祖称善。迁太子右詹事。寻罢左右，仍为詹事、秦州
大中正。出为安东将军、兖州刺史。高祖自邺还洛，韶
朝于路，言及庶人恂事。高祖曰：“卿若不出东宫，或未
至此。”世宗初，征拜侍中，领七兵尚书。寻除抚军将军、
并州刺史。以从弟伯尚同元禧之逆，在州禁止。征还
京师，虽不知谋，犹坐功亲，免除官爵。久之，起兼将作
大匠，敕参定《朝仪律令》。吕苟儿反于秦州，除抚军将
军、西道都督，行秦州事，与右卫将军元丽率众讨之。
事平即真，玺书劳勉，复其先爵。时陇右新经师旅之
后，百姓多不安业，韶善抚纳，甚得夷夏之心。征还，行
定州事。寻转相州刺史，将军如故。肃宗初，入为殿中
尚书，行雍州事。后除中军大将军、吏部尚书，加散骑
常侍。韶在选曹，不能平心守正，通容而已，议者贬之。
出为冀州刺史，清简爱民，甚收名誉，政绩之美，声冠
当时。肃宗嘉之，就加散骑常侍，迁车骑大将军，赐剑
佩貂蝉各一具，骅骝马一匹，并衣服寝具。韶以年及
悬车，抗表逊位，优旨不许。转定州刺史，常侍如故。及
赴中山，冀州父老皆送出西境，相聚而泣。二州境既
连接，百姓素闻风德，州内大治。正光五年四月，卒于
官，年七十二。诏赠帛七百匹，赠侍中、持节、散骑常侍、
车骑大将军、司空公、雍州刺史，谥曰文恭。既葬之后，
有冀州兵千馀人戍于荆州，还经韶墓，相率培冢，数
日方归。其遗爱如此。初，韶克定秦陇，永安中，追封安
城县开国伯，邑四百户。